BE: Asnjë vend, veç Kroacisë, s'do t'i arrijë dot objektivat deri në 2010
BE tha se shpreson që Serbia nuk do ta destabilizojë rajonin lidhur me statusin e Kosovës
Bashkimi Europian e vlerëson lart Kroacinë si shembull për vendet e tjera ballkanike që tregon se si duhen bërë përgatitjet e anëtarësimit. Komisioneri i Bashkimit Europian për Zgjerimin, Olli Rehn thotë se roli i saj është me rëndësi. Megjithë rezervat, zoti Rehn ka vendosur të siglojë Marrëveshjen e Stabilizimit dhe Pranimit me Serbinë, një hap i parë ky në rrugën e anëtarësimit. Zoti Rehn e quajti këtë një pikë reale kthese për Serbinë. Vetëm një vit më parë, bisedimet e Bashkimit Europian me Serbinë u pezulluan për shkak të dështimit të Beogradit për të arrestuar dhe ekstraduar në Hagë kriminelët e luftës. Kryeprokurorja e Gjykatës së Hagës, Carla del Ponte, akuzoi Serbinë se po e pengonte punën për nxjerrjen para drejtësisë të personave të akuzuar për krime gjatë konfliktit në Ballkan. Zoti Rehn tha se tani kryeprokurorja del Ponte i ka dhënë Beogradit një notë më të mirë pasi ky transferoi në Hagë 20 nga 24 persona të akuzuar dhe i ka dorëzuar gjykatës informacionet përkatëse. Por ai tha se Bashkimi Europian pret që Serbia të vazhdojë bashkëpunimin me Gjykatën e Hagës dhe të shpejtojë ritmin e reformave. Megjithëse nënvizoi se çështja e pavarësisë së Kosovës nuk lidhet me anëtarësimin e Serbisë, zoti Rehn e bëri të qartë se Bashkimi Europian shpreson se Serbia nuk do ta destabilizojë rajonin lidhur me statusin e Kosovës. Në raportin për Turqinë theksohet se mes përmirësimeve që pret Bashkimi Europian janë të drejta dhe liri më të mëdha fetare dhe të shprehjes. Aty thuhet gjithashtu se Ankaraja duhet të përmirësojë marrëdhëniet e saj me Qipron. Zoti Rehn tha se Bashkimi Europian është veçanërisht i shqetësuar për Nenin 301 të Kodit Penal të Turqisë, i cili e quan krim fyerjen ndaj qeverisë ose ndaj identitetit turk." tha zoti Rehn. Lidhur me vendet e tjera kandidate, duke përfshirë Shqipërinë, Bosnje-Hercegovinën, Maqedoninë dhe Malin e Zi, në raportin e Bashkimit Europian thuhet se ato duhet të shkallëzojnë reformat për të ndërtuar “demokraci moderne” dhe për të zhvilluar një kulturë të dialogut politik. //ii